### | | | | --- | --- | | | | | --- | | **Byråd** 30. august 2016 Sagsnr. 710-2015-41888 Dok.nr. 710-2016-291816 Sagsbehandler DPGSMI | | 142.                Vedtagelse af lokalplan nr. 368 - Dommerparken i Hammel - Åbent

###

|  |  |
| --- | --- |
| Tidl. politisk behandling | BY, 29.03.16, pkt. 56 |
| TM-U, ØK, BY | TM-U, ØK, BY |
| Lovgrundlag | Planloven |

###

**SAGENS INDHOLD**

Byrådet skal i denne sag tage stilling til det endelige
indhold i ”Lokalplan nr. 368 – Dommerparken i Hammel og tillæg nr. 16 til
Kommuneplan 13.”

Lokalplanens og kommuneplantillæggets formål er at skabe det
planmæssige grundlag for at realisere masterplanen for Dommerparken, som blev
vedtaget af Byrådet 24. juni 2014.

Lokalplanen giver mulighed for at realisere masterplanen i
sin helhed og for i første omgang at opføre dels et plejecenter og dels
områdets første etageboligprojekt. Samtidig fastlægger planen områdets vej- og
stistruktur og giver mulighed for at etablere en rekreativ, grøn forbindelse med
anlæg for midlertidige aktiviteter. Det sikres endvidere, at der kan etableres
vejadgang til området fra [adresse] og fra [adresse].

Udbygningen af masterplanens område vil ske etapevist, og
lokalplan nr. 368 er kun detaljeret for delområderne A, B, C og D, der omfatter
plejecenterområdet og det gennemgående grønne område samt to områder til ny
boligbebyggelse. For delområderne J, I, K og L har lokalplanen kun status som
en rammelokalplan. For disse områder skal der vedtages en mere detaljeret
lokalplan for at give konkrete byggemuligheder.

Med kommuneplantillæg nr. 16 udlægges fem nye rammeområder
til erstatning for rammeområderne 3.BL.2 og 3.BL.3, der udlægger hele området
til ’blandede formål’. De nye rammeområder målrettes henholdsvis boligformål,
centerformål, offentlige formål og erhvervsformål. Endvidere udvides
rammeområde 3.BO.2 nord for [adresse], så det omfatter tre ejendomme, der
hidtil har været udlagt til blandet bolig og erhverv.

Lokalplanforslaget (bilag 1) har været fremlagt i offentlig
høring i perioden 4. april til 30. maj 2016.

Der er i høringsperioden modtaget høringssvar fra:

1. Region Midtjylland, Specialområde Hjerneskade

2. Erhvervsstyrelsen, Erhvervs- og Vækstministeriet

3. Ejerforeningen [adresse], Hammel

4. To beboere, Anbækvej, Hammel

5. Prolex Advokaterne, Viborg.

Herunder redegøres kort for indholdet i de fem høringssvar.

1)   Region Midtjylland glæder sig over, at der bygges
boliger og udlægges grønne områder med stier, hvilket også kan blive til glæde
for beboerne på det regionale bofællesskab for hjerneskadede i området. Regionen
opfordrer til, at der lægges særlig vægt på tilgængelighed for handicappede, og
at tilgængelighed gøres centralt i planlægningen.

2)   Erhvervsstyrelsen ønsker, at det understreges i både
lokalplan og tillæg til Kommuneplan 13, at der ikke kan opføres butikker i det
udlagte centerområde.

3)   Ejerforeningen [adresse] er bekymret for, at
udbygning af området vil betyde mere færdsel på den sti, der er anlagt mellem
boligerne og carportene i bebyggelsen. Ejerforeningen oplyser desuden, at
færdslen på stien er meget generende allerede i dag.

4)   Indsigernes ejendom, Anbækvej 28A, ligger inden for
lokalplanområdet i et delområde, der er rammelagt til etageboliger. Indsigerne
er bekymrede for indbliksgener fra de kommende etageboliger. Desuden er
indsigerne uforstående overfor en tidligere afgørelse truffet i forbindelse med
en ansøgning om udstykning. Endelig mener indsigerne, at deres ejendom vil tabe
i værdi.

5)   Prolex Advokaterne repræsenterer ejeren af Hammel
Autolak, der ligger inden for lokalplanområdet dels i et område der udlægges
til lettere erhverv og dels i et område, der udlægges til grøn buffer/støjvold.
Ejerne mener, at virksomheden ikke kan drives videre, når halvdelen af
ejendommen ikke kan anvendes og vejadgang fra [adresse] ikke længere vil være
mulig.

Endvidere er der i forbindelse med planlægningen for
plejecenteret indgivet et ønske fra Favrskov Kommunens Ejendomscenter om, at
der gives mulighed for, at dele af plejecenteret kan opføres i to etager i
stedet for minimum tre etager, for at sikre at sollys kan komme ned i
eventuelle indre gårdrum.

Høringssvarene er beskrevet i bilag 2 ”Notat med vurdering
af høringssvar” sammen med Teknik og Kulturs kommentarer og indstilling. Den
fulde ordlyd af høringssvarene fremgår af bilag 3.

**VURDERING**

Lokalplanen er udarbejdet med udgangspunkt i ”Dommerparken –
Masterplan for byomdannelsesområdet i Hammel” fra 2014.

Lokalplanområdet er i Kommuneplan 13 udlagt som
byomdannelsesområde efter planloven. Det betyder, at der gælder særlige regler
for bl.a. støj fra virksomheder i og uden for lokalplanområdet i en
overgangsperiode på ca. otte år fra lokalplanens endelige vedtagelse. I denne
periode kan støjgrænserne fraviges for de eksisterende virksomheder. Det
betyder også, at boliger og anden støjfølsom anvendelse i overgangsperioden må
tåle en miljøbelastning fx i form af støjpåvirkning, der ligger over
miljøstyrelsens grænseværdier.

[adresse] har siden 2009 erhvervet en del af
ejendommene i området. På tidspunktet for lokalplanens vedtagelse er
størstedelen af lokalplanområdet dog ejet af forskellige lodsejere.

Realisering af lokalplanen forudsætter, at Favrskov Kommune
erhverver enkelte ejendomme for at kunne anlægge de overordnede strukturer i
området som vejadgangen fra [adresse] og den grønne bufferzone mellem
virksomhederne langs Industrivej, plejecenteret og de kommende boligområder.

Den endelige vedtagelse af lokalplanen giver
ekspropriationshjemmel til formål i overensstemmelse med lokalplanen. Med den
endelige vedtagelse af lokalplanen indstiller Teknik og Kultur således
samtidig, at Byrådet godkender igangsætning af ekspropriation af matr.nr.:

· hele eller del af 5be Hammel by, Hammel

· hele 19dh Hammel by, Hammel

· hele 19dg Hammel by, Hammel

· hele eller del af 20ai [adresse], Hammel

· del af 5h Hammel by, Hammel.

Der gennemføres ekspropriation i de tilfælde, hvor
ejendommene ikke overdrages til Favrskov Kommune efter forhandling.

Teknik og Kultur anbefaler, at opfordringen i høringssvar
nr. to fra Erhvervsstyrelsen imødekommes ved, atder i § 3.1 i
lokalplanen og i Bebyggelsens art og anvendelse i rammeområde 3.CE.4 tilføjes:
”Der må ikke indrettes butikker i området”, samt at henstillingen fra
Ejendomscenteret, om at tillade at dele af plejecenteret opføres i to etager,
imødekommes ved i § 7.5 i lokalplanen at tilføje ”dele af plejecenteret må dog
opføres i to etager for at sikre sollys i gårdrum og lignende. De dele af
bebyggelsen, som eventuelt kun opføres i 2 etager, må maksimalt udgøre 1/3 af bebyggelsens
samlede bruttoetageareal”. Derudover anbefaler Teknik og Kultur, at der ikke
foretages ændring af lokalplanforslaget på baggrund af de modtagne indsigelser.

**ØKONOMI**

I den businesscase, der blev udarbejdet i 2014 forud for
igangsættelsen af byomdannelsen, indgår der i alt 64,5 mio. kr. fordelt på
Etape 0 A-C og Etape 1, 2 og 3. Beløbet er ekskl. refusion via
byfornyelsesloven og fordeler sig med 23 mio. kr. netto på køb og salg af jord,
11 mio. til rydning og oprensning, 25 mio. til infrastruktur og 5,5 mio. kr.
til planlægning og øvrige udgifter.

Det har siden vist sig hensigtsmæssigt at ændre
etapeopdelingen sådan, at aktiviteterne og dermed udgifterne samles på færre
etaper.

Der er i de to forgangne budgetår 2015 og 2016 afsat i alt
6,6 mio. kr. til klargøring og udvikling af etape 0. I budgettet for 2017
foreslås afsat 8,3 mio. kr. til at påbegynde omdannelsen af etape 1, mens der i
overslagsåret 2018 foreslås yderligere 8,2 mio.kr. til færdiggørelse af etape
1. I overslagsårene 2019 og 2020 er indarbejdet beløb til færdiggørelse af den
samlede klargøring af området (etape 2 + 3).

Bortset fra enkelte mindre
ejendomserhvervelser indeholder ovennævnte beløb ikke udgifter til køb og
indtægter ved salg af grunde. Der er siden 2009 foretaget kommunale opkøb af
flere ejendomme i området.

En del af de kommunale
investeringer i lokalplanområdet og i den øvrige del af [adresse] vil indgå
i den områdefornyelse, hvortil staten har meddelt tilsagn om støtte i form af
refusion efter byfornyelsesloven. Den samlede investering er i det
godkendte områdefornyelsesprogram opgjort til 12 mio. kr., hvoraf der ydes
statsrefusion på de ovenfor nævnte i alt 4 mio. kr.

I 2017-19 nedrives de sidste overflødiggjorte
erhvervsbygninger, evt. jordforurening håndteres, og området byggemodnes m.v.
Den forventede udgift hertil udgør i alt 16,5 mio. kr. Hertil kommer udgifter
til byggeri af plejecentret.

Der er lavet en samlet tidsplan for lokalplan, klargøring af
området og plejecenterbyggeri. Tidsplanen tager sigte på indflytning i
plejecentret september 2019.

**INDDRAGELSE**

Lokalplanforslaget og kommuneplantillægget har været
fremlagt i offentlig høring i perioden 4. april til 30. maj 2016.

Der har tidligere i planlægningsforløbet været afholdt
borgermøde i form af et indbudt møde for områdets ejere og lejere 11. december
2012 samt et offentligt borgerarrangement - en ’byomdannelsesbrunch’ - 24.
august 2013. Desuden blev der 27. oktober 2014 afholdt et åbent borgermøde om
præsentation af den vedtagne masterplan. Siden har borgerinddragelsen haft
karakter af individuel dialog med de direkte berørte borgere og virksomheder.

**INDSTILLING**

Direktøren for Teknik og Kultur
indstiller til Byrådet:

1. At forslag til ”Lokalplan nr. 368 – Dommerparken i Hammel og tillæg
nr.16 til Kommuneplan 13” vedtages endeligt med de ændringer, der fremgår af
vurderingen.

2. At ekspropriationsprocedure igangsættes med
henblik på erhvervelse af de lokalplanlagte matr. nr. 5be, 19dh, 19dg,
20ai og 5h alle [adresse], Hammel, såfremt der ikke kan opnås frivillige
aftaler.

**BESLUTNING**

***Teknik- og Miljøudvalget, 11. august 2016:***

Fraværende:Ingen

Indstilles godkendt.

***Økonomiudvalget, 23. august 2016:***

Fraværende:Ingen

Indstilles godkendt.

**Bilag**

|  |  |
| --- | --- |
| Bilag 1. Forslag til lokalplan nr. 368 - Dommerparken i Hammel og tillæg nr. 16 til Kommuneplan 13 | 710-2016-134883 |
| Bilag 2. Notat med vurdering af høringssvar vedr. forslag til lokalplan nr. 368 og tillæg nr. 16 til Kommuneplan 13 | 710-2016-193796 |
| Bilag 3. Indsendte høringssvar til lokalplan nr. 368 og tillæg nr. 16 til kommuneplan 13 | 710-2016-206607 |